
Наредба № 8
за условията и реда за организиране на почасови, съботно-неделни и сезонни дейности, като допълнителна услуга по отглеждане на децата в общинска детска градина на територията на община Троян


Глава първа
Общи положения
Чл. 1. Настоящата Наредба определя условията и реда за организиране на почасови, съботно-неделни и сезонни дейности като допълнителна услуга по отглеждане на децата в общинска детска градина на територията на община Троян по смисъла на чл.68, ал.1 от Закона за предучилищното и училищното образование. 

Глава втора
Дейности като допълнителна услуга по отглеждане на децата в детска градина

Раздел І
Почасови дейности
Чл.2 (1) В детска градина може да се организират почасови дейности като допълнителна услуга по отглеждане на децата, срещу заплащане. 
(2) Дейностите са предназначени за деца, които посещават детската градина.
Чл.3 (1) Почасовите дейности се организират в рамките на работната седмица в извън регламентираното работно време за детската градина - в рамките на 2 (два) астрономически часа - от 18.00 часа до 20.00 часа.
(2) По време на почасовата услуга не се предлага хранене.
Чл. 4 (1) Почасовите дейности се организират при записани минимален брой 6  деца. 
(2) Записване за дейностите се извършва със заявление от родител/настойник до директора на детската градина.

Раздел ІІ
Съботно-неделни дейности
Чл.5 (1) В детска градина може да се организират съботно-неделни дейности като допълнителна услуга по отглеждане на децата, срещу заплащане. 
(2) Дейностите са предназначени за деца, които посещават детската градина и/или за деца, които посещават друга детска градина на територията на общината. 
(3) Дейностите осигуряват занимания и време за игра.
Чл.6 Съботно-неделни дейности се организират в разновъзрастова група при записани най-малко 10 деца. 
Чл.7 Съботно-неделни дейности се организират в дните събота и/или неделя, в рамките на 4 (четири) астрономически часа на ден – от 8.30 часа до 12.30 часа, без осигуряване на хранене. 
Чл.8 За ползване на услугата се подава заявление от родител/настойник до директора на детската градина, която организира дейностите. 

Раздел ІІІ
Сезонни дейности
Чл.9 Общинските детски градини на територията на община Троян работят целогодишно при целодневна организация на работа с изключение на времето за извършване на  годишен ремонт; при аварии, карантини или други обективни причини, поради което сезонни дейности не се предлагат 

Глава трета
Организация на дейностите 
Чл.10 (1) Ползването на допълнителна услуга по отглеждането на деца по желание на родителите се заплаща в размер, посочен в Наредба №7 за определянето и администрирането на местните такси и цени на услугите на територията на община Троян.  
(2) За ползване на допълнителни услуги по отглеждане на децата, родителите не ползват преференции от таксите.  
Чл.11. (1) Таксите се начисляват и събират от длъжностните лица в детската градина, която организира дейностите, и се внасят в общинския бюджет до 10-то число на месеца, следващ месеца, за който се дължат.
(2) С постъпилите средства от такси се извършва корекция на бюджета на съответната детска градина на период от 3 (три) месеца, след писмено искане от директора с приложена справка за предоставените услуги за периода и копия на платежни нареждания за внесените такси по сметката на Община Троян. 
(3) Средства се ползват за издръжка на съответната детска градина.
Чл. 12. (1) Директорът на детската градина:
1. Разработва правила за реда и условията за организиране на почасови и съботно-неделни дейности като допълнителна услуга по отглеждане на децата в съответната детска градина и поставя на достъпно място за информация. 
2. Внася промени във вътрешните актове на институцията.
3. Възлага със заповед дейностите.
4. Приема заявления, регистрира ги в дневника за входяща кореспонденция и ги съхранява в отделен класьор.
5. Осигурява безопасни условия за възпитание, обучение и труд.
(2) Директорът на детска градина информира писмено първостепенния разпоредил с бюджет за реда и условията за предоставяне на допълнителни услуги по отглеждане на децата по желание на родителите в съответната детска градина. 
Чл. 13. Допълнителни дейности по реда на Наредбата не се организират:
1. по време на извършване на годишен ремонт в детската градина; при аварии, карантини или други обективни причини;
2. в случай че съвпадат с официалните празници на Република България. 

Преходни и заключителни разпоредби
§ 1. Настоящата Наредба e приета с Решение №……/….. 2018г. на Общински съвет – Троян, на основание  чл. 68, ал.1 от Закона за предучилищното и училищното образование, и влиза в сила 3 дни след публикуването й в един местен вестник и на електронната страница на Община Троян.
§ 2. Организиране на почасови и съботно-неделни дейности като допълнителна услуга по отглеждане на децата в общинска детска градина на територията на община Троян по реда на настоящата Наредба започва от 01.01.2019 година.
§ 3. Директорите на общински детски градини се задължават да: 
1. Приведат вътрешните актове на детската градина в съответствие с настоящата Наредба, след влизането й в сила.
2. Поставят настоящата Наредба на достъпно място за информация. 

МОТИВИ

КЪМ ПРОЕКТ НА НАРЕДБА № 8 ЗА УСЛОВИЯТА И РЕДА ЗА ОРГАНИЗИРАНЕ НА ПОЧАСОВИ, СЪБОТНО-НЕДЕЛНИ И СЕЗОННИ ДЕЙНОСТИ, КАТО ДОПЪЛНИТЕЛНА УСЛУГА ПО ОТГЛЕЖДАНЕ НА ДЕЦАТА В ОБЩИНСКА ДЕТСКА ГРАДИНА НА ТЕРИТОРИЯТА НА ОБЩИНА ТРОЯН

1. ПРИЧИНИ, КОИТО НАЛАГАТ ПРИЕМАНЕТО 
[bookmark: _GoBack]Проектът на Наредба № 8 за условията и реда за организиране на почасови, съботно-неделни и сезонни дейности, като допълнителна услуга по отглеждане на децата в общинска детска градина на територията на община Троян е разработен в изпълнение на чл.68, ал.1 от Закона за предучилищното и училищното образование (обн., ДВ, бр.79 от 13.10.2015 г., в сила от 01.08.2016 г.).  
2. ЦЕЛ, КОЯТО СЕ ПОСТАВЯ С ПРИЕМАНЕТО 
Създаване на ред и условия за организиране на почасови, съботно-неделни и сезонни дейности като допълнителна услуга по отглеждане на децата в общинска детска градина на територията на община Троян. 
3. ОЧАКВАНИ РЕЗУЛТАТИ ОТ ПРИЕМАНЕТО 
- Създаване на единни условия и организация за провеждане на допълнителните услуги, предлагани от детските градини. 
- Разширяване на социалните услуги за родителите.
- Осигуряване на допълнителни  финансови средства към бюджетите на детските градини от реализирането на допълнителни услуги.
4. ФИНАНСОВИ ИЛИ ДРУГИ СРЕДСТВА НЕ СА НЕОБХОДИМИ ЗА ПРИЛАГАНЕТО НА  НАРЕДБАТА  
5. АНАЛИЗ ЗА СЪОТВЕТСТВИЕТО С ПРАВОТО  НА ЕВРОПЕЙСКИЯ СЪЮЗ 
Предлаганият проект на наредба е в съответствие с нормативните актове от по-висока степен, както и с тези на европейското законодателство.

